Calea cea bună 


Lucreaz-acum, aleşii țării, 
Miniştrii noştri din guvern, 
La drumu-ngust al bunăstării, 


Cu ocolire prin infern. 


Urare echipei Fotbal Club Vaslui 


Să daţi goluri, în asalt, 
Cam câţi turci, murind sătui 
De săgeți, la Podul Înalt 


Şi de săbii, la Vaslui! 


Zvon 


Spun unii că acolo-i raiul 
Dar, de poveşti suntem sătui, 
Vrând să vedem noi care-i baiul, 


Plecat-am nouă spre Vaslui. 


Catrene dedicate lui Constantin Tănase 


Când marele actor văzuse 
Regimul crud peste popor, 
El nicio clipă nu tăcuse, 


Şi a rămas nemuritor. 


Roata s-a întors, şi iată: 
O luăm de la-nceput, 
Ca Tănase, altădată, 


Zic: „...cu asta ce-am făcut? 


Am dat ceas, am dat moşie, 
Chiar bugetul, uite-l, nu e! 
Haraşo tovărăşie, 


De când am intrat în UE! 


Tot pe-o sticlă de răchie 
Ne-au vândut aleşii noștri, 
Am dat ceas, am dat moşie, 


Dar să creadă ei că proştii 


O să bată-n veacuri, cuie, 
Europei, pe la poartă, 
S-o întoarce roata-n UE, 


Şi-om avea o altă soartă. 


Am dat ceas, am dat moşie. 


Roata norocului 


La noi sunt frunze verzi pe brand 
Şi sinistraţi în masă, 

La noi sunt fluturi în guvern 

Şi Boc cu prima casă. 

Şi chiar turişti din alte ţări 

Vin doina să ne-asculte, 

La noi sunt cântece şi flori 


Şi florărese multe. 


Pe boltă sus, mai trece-un Mig 
Înspre bătrânul soare, 

lar gaura de la covrig 

Chiar pentru noi apare. 

La noi securea taie tot, 

A codrilor desişuri, 

Şi jale mare-i prin păduri, 


Când plouă peste Crişuri. 


La noi 


La noi, nevestele plângând, 
Bătute-s cu fuiorul, 

Că nu mai ştiu cin” le-a pocnit: 
Bărbatul sau feciorul? 

Sub ceru-albastru au dormit 
Fugare, sau prin şură, 

Şi azi doinesc în jalea lor, 


Aşa, fără dantură. 


Şi fluturii sunt mai sfioşi 

Ca fetele de şcoală, 

Nici roua de pe trandafiri 
Obrazul nu ni-l spală. 

Când codrii înfrăţiţi cu noi 

Îşi înfioară sânul, 

Spun ce de lacrimi sunt pe-aici 


Când plânge, beat, românul. 


Moldovenii Shaolin 


La poartă vine un chinez 

Cu pas mărunt de inhurez 
Sunt dom'le, neam de Shaolin, 
Şi tocmai din Shanghai eu vin 


La voi ca să lucrez. 


Românii-apar cu toți, buluc, 
De-ai crede că-i la balamuc. 
Un loc de muncă pentru el? 
Nu îl vedeţi că-i mărunţel 


Şi chiar un pic năuc? 


Dar trei copii de foame-mi mor, 
Mai pot eu sta în faţa lor 

Fără o mână de orez? 

Eu pot de toate să lucrez, 


De vreţi, pot chiar să zbor! 


Şi, ghinion, ca să vedeţi, 
Că poate totuşi nu mă vreţi, 
Nevasta mea de-atât amar, 
Îmi va aduce-n februar’ 


Alt set de mici tripleţi. 


Pe-o sută de dolari lucrezi? 
Mărite domn, chiar delirezi? 
N-ajung, măcar de castraveți, 
Ştii cât mănâncă trei băieţi? 


Nici nu apuci să vezi! 


Dau două sute şi un bon, 
Dar vei avea program beton 
Cu moldovenii cot la cot 
Lucrezi mai bine, eu socot, 


Să nu îmi zici Ion! 


Dar, ştiţi, cu mine au plecat, 

Şi un vecin mai apucat, 

Şi fraţii lui, şi-un văr mai mic, 
Muncesc cu spor pe mai nimic, 


De mult nu au mâncat. 


Şi angajaţi pe rând au fost 
Xiao, Lu, şi Li pe post, 

Şi Wu şi Liu şi Bang şi Wai, 
Pe-acest frumos picior de plai 


Făcutu-şi-au un rost! 


Xiaopeng şi Xeng şi Wang 

Şi alți mai mici ca el în rang 
Veniră toți, că vrură bani 

(De la români, că sunt baştani,) 


Scăpaţi ca dintr-un ştreang! 


Şi-n pauza de prânz, Zeng Li 
A început a-i instrui 

Pe Ştefan şi pe Neculai 

Şi pe-alţi feciori, întreg alai, 


Din ochi cât ai clipi. 


La schimb, ai noştri, altruişti, 
Îi îmbiau pe karatişti, 

Cu mămăligă la ceaun 

Şi tochitură, ce dejun, 


Din loc să nu te mişti! 


Şi-o ţuică mică, la-nceput 
Strâmbau din nas şi n-ar fi vrut, 
Că nu-i sake, că nu-i de-orez, 
Dar chiuiau de beţi , să vezi 


Cum se-auzea la Prut! 


Şi-aşa, plăieşii lui Ştefan 

Se întreceau în Tai-Chi-Chuan 
Şi luptători ca de Kung-fu 
Moldova-ntreagă nu văzu 


Aşa ceva, aman! 


La stână-n munți, turiştii vin 
S-audă de vreun Constantin. 
Ce-a fost cândva demult, deşi 
Acum sunt Lao, Zhang şi Li, 


Ciobanii Shaolin! 


Pe-acest frumos picior de plai, 
Pe-această gură ca de rai, 

Un japonez ar mai lipsi 

Şi în curând am deveni 


Toţi mândri samurai! 


